## Odluka Ustavnog suda Republike Hrvatske broj: U-IIIA-4980/2005 od 21. veljače 2008.

### NN 37/2008 (31.3.2008.), Odluka Ustavnog suda Republike Hrvatske broj: U-IIIA-4980/2005 od 21. veljače 2008.

# USTAVNI SUD REPUBLIKE HRVATSKE

**1261**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu Agata Račan, predsjednica Vijeća, te suci Snježana Bagić,
Ivan Matija, Jasna Omejec, Aldo Radolović i Nevenka Šernhorst, članovi Vijeća,
odlučujući o ustavnoj tužbi koju su podnijeli M. T., A. D., M. L., N. R., N. P.,
J. B., M. D., S. R., M. B., M. J., L. U., M. R. i N. J. svi iz S., zastupani po
»U.«d.o.o. iz S., kojeg zastupa Z. I., odvjetnik u S., na sjednici održanoj 21.
veljače 2008. godine, jednoglasno je donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod poslovnim brojem: Gž-77/08 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
podnositeljima ustavne tužbe i to:
– M. T. iz S., T. 37, u iznosu od 5.100,00 kn,
– A. D. iz S., T. 37, u iznosu od 5.100,00 kn,
– M. L. iz S., T. 37, u iznosu od 5.100,00 kn,
– N. R. iz S., T. 37, u iznosu od 5.100,00 kn,
– N. P. iz S., T. 37, u iznosu od 5.100,00 kn,
– J. B. iz S., T. 37, u iznosu od 5.100,00 kn,
– M. D. iz S., T. 37, u iznosu od 5.100,00 kn,
– S. R. iz S., T. 37, u iznosu od 5.100,00 kn,
– M. B. iz S. T. 37, u iznosu od 5.100,00 kn,
– M. J. iz S., T. 37, u iznosu od 5.100,00 kn,
– L. U. iz S., T. 37, u iznosu od 5.100,00 kn,
– M. R. iz S., T. 37, u iznosu od 5.100,00 kn i
– N. J. iz S., T. 37, u iznosu od 5.100,00 kn,
IV. Naknada iz točke II. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji su, na temelju članka 63. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijeli 14. prosinca 2005. ustavnu
tužbu radi duljine ovršnog postupka koji se vodi pred Općinskim građanskim sudom
u Zagrebu pod brojem: Ovrv-18411/02, smatrajući da im je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog
građanskog suda u Zagrebu te uvida u presliku spisa Općinskog građanskog suda u
Zagrebu broj: P-2173/07 (ranije Ovrv-18411/02), utvrdio sljedeće činjenice, koje
su pravno relevantne za odlučivanje o povredi ustavnog prava podnositelja,
zajamčenog člankom 29. stavkom 1. Ustava.
Podnositelji kao ovrhovoditelji podnijeli su 25. listopada 2002. Općinskom
građanskom sudu u Zagrebu (tada Općinski sud u Zagrebu) prijedlog za ovrhu na
temelju vjerodostojne isprave protiv ovršenika Republike Hrvatske, Ministarstva
obitelji, branitelja i međugeneracijske solidarnosti, radi isplate 6.192,90
kuna, s naslova naplate zajedničke pričuve u stambenoj zgradi.
Sud je rješenje o ovrsi donio 20. siječnja 2003.
Ovršenik je 29. siječnja 2003. podnio prigovor protiv rješenja o ovrsi.
Podnositelji su podneskom od 19. prosinca 2005. požurili zakazivanje ročišta u
ovom predmetu.
Rješenjem suda broj: Ovrv-18411/02 od 4. siječnja 2006. stavljeno je izvan snage
rješenje o ovrsi od 20. siječnja 2003. te je odlučeno da će se postupak
nastaviti kao u povodu prigovora protiv platnog naloga. Predmet se vodi pod
novim brojem: P-2173/07.
Nakon toga ročište je održano 9. svibnja 2007.
Na ročištu održanom 12. rujna 2007. glavna je rasprava zaključena, a na ročištu
održanom 24. rujna 2007. objavljena je presuda broj: P-2173/07 kojom je odbijen
tužbeni zahtjev podnositelja.
Spis je povodom žalbe otpremljen Županijskom sudu u Zagrebu gdje se vodi pod
brojem: Gž-77/08.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak započeo je 25. listopada 2002. prijedlogom podnositelja
Općinskom građanskom sudu u Zagrebu radi donošenja rješenja o ovrsi.
Ustavna tužba podnijeta je 14. prosinca 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno tri (3) godine, jedan (1) mjesec i
devetnaest (19) dana.

4.2. POSTUPANJE NADLEŽNOG SUDA

Općinski građanski sud u Zagrebu, u konkretnom predmet vodio je dva postupka i
to ovršni i parnični postupak. Tijekom ovršnog postupka sud je bio neaktivan u
razdoblju od 20. siječnja 2003. do 14. prosinca 2005., to jest do podnošenja
ustavne tužbe (dvije godine, deset mjeseci i dvadeset četiri dana).
Sud je rješenjem od 4. siječnja 2006., dakle nakon podnošenja ustavne tužbe
stavio izvan snage rješenje o ovrsi i riješio da će se postupak nastaviti kao u
povodu prigovora protiv platnog naloga. Na ročištu održanom 12. rujna 2007.
glavna je rasprava zaključena, a na ročištu održanom 24. rujna 2007. objavljena
je presuda broj: P-2173/07 kojom je odbijen tužbeni zahtjev podnositelja.
Spis je povodom žalbe otpremljen Županijskom sudu u Zagrebu gdje se vodi pod
brojem: Gž-77/08.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM I TUŽITELJA U PARNIČNOM POSTUPKU)

Ustavni sud utvrđuje da podnositelji, kao ovrhovoditelji i tužitelji, svojim
ponašanjem nisu pridonijeli duljini postupka.

4.4. SLOŽENOST SUDSKOG PREDMETA

Ustavni sud utvrđuje da se ne radi o složenom predmetu.

OCJENA USTAVNOG SUDA

5. Ustavni sud utvrđuje da se postupak u razmatranom razdoblju vodio u trajanju
od tri godine, jednog mjeseca i devetnaest dana. Imajući u vidu neučinkovitost i
neaktivnost Općinskog građanskog suda u Zagrebu u razdoblju od preko dvije
godine i deset mjeseci te posebno okolnost da je postupak i dalje u tijeku,
Ustavni sud je utvrdio da je, povrijeđeno ustavno pravo podnositelja da zakonom
neovisni i nepristrani sud u razumnom roku odluči o njihovim pravima ili
obvezama, koje je zajamčeno člankom 29. stavkom 1. Ustava Republike Hrvatske.
Stoga je u smislu odredbe članka 63. Ustavnog zakona, donijeta odluka kao pod
točkom I. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-4980/2005
Zagreb, 21. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 37/2008-1261
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)